
A sportadaptációs folyamatok komplex összefüggéseinek vizsgálata mesterséges intelligencia segítségével

Kulcsszavak: sport; sportadaptáció; mesterséges intelligencia; predikció
Bevezetés: A sportadaptáció jellemzésére számos vizsgálati paraméter áll rendelkezésre, azonban a köztük fennálló komplex összefüggések kevésbé ismertek.
Célkitűzés: Nagyszámú sportoló és kontroll széleskörű mérési eredményeinek részletes analízise mesterséges intelligencia segítségével, az edzettséget jellemző/befolyásoló terheléses és nyugalmi edzettségmutató paraméterek összefüggéseinek meghatározására.
Módszer: Az anamnézis, EKG, vérnyomás, testösszetétel, laboratóriumi, szívultrahang és spiroergometriás vizsgálatok eredményeiből adatbázist hoztunk létre. Az összefüggések elemzése felügyelt gépi tanulással történt, több modell (Lineáris-, Multi-layer perceptron-, Szupport-vektor-, K neighbors-, Gradient boosting-, Random forest regresszió) alkalmazásával.
Eredmény: A tanuló adatbázisban 765 fő 983 vizsgálatának (ffi:566, kor:18,9 [14,1-41,1] év, élsportoló:712) 170 paraméterét vizsgáltuk. Mind a relatív maximális aerob kapacitás (VO2rel), az abszolút maximális aerob kapacitás (VO2abs), a maximális ventilláció (VE) és a frekvencia rezerv (HRR) becslésére a Random Forest bizonyult a legjobbnak (R2 VO2rel:0,42, VO2abs:0,79, VE:0,62, HRR:0,50). Ennek alapján a VO2rel legerősebb nyugalmi meghatározóinak a kor, a nem, a sportági besorolás, az edzés óraszám, a testösszetétel (pl. testzsír%, zsírmentes testtömeg index) mellett a terhelés előtti pulzus és systolés vérnyomás, egyes laboratóriumi paraméterek (pl. seCK, Hgb) és a pitvari átmérők bizonyultak. A testösszetétel zsírmentes paraméterei, ill. a terhelés előtti pulzus és systolés vérnyomás a VO2abs és a VE legerősebb pozitív prediktorai között is szerepeltek. A HRR legerősebb pozitív meghatározói az alacsonyabb terhelés előtti pulzus és a fiatalabb életkor voltak. A prospektív validáló adatbázis 96 fő 112 vizsgálata (ffi:38, kor:23,4 [14,9-49,0] év, élsportoló:84) alapján az eredmények megerősítették a felállított modellek pontosságát (R2 VO2rel:0,55, VO2abs:0,79, VE:0,69, HRR:0,45).
Következtetés: Prospektíven validált eredményeink szerint a vizsgált terheléses edzettségmutatókat leginkább befolyásoló nyugalmi paraméterek a testösszetétel alkotói mellett a pulzus és a systolés vérnyomás. A terhelésélettani mérések mesterséges intelligencia alkalmazásával végzett analízisével lehetővé válik a sportadaptációs folyamatok mögött álló összefüggések mélyebb megértése és azok felhasználása a sportolók követése során.



